হিসেব মতোই দেশের  উপরাষ্ট্রপতি নির্বাচনে জয়ী হলেন এনডিএ প্রার্থী বেঙ্কাইয়া নাইডু। বিরোধী প্রার্থী গোপালকৃষ্ণ গাঁধীকে পরাজিত করে জয়ী হলেন তিনি। নাইডুর এই জয় নিয়ে অবশ্য প্রথম থেকে কোনও সংশয় ছিল না। বর্তমান উপরাষ্ট্রপতি হামিদ আনসারির মেয়াদ শেষ হচ্ছে আগামী ১১ অগস্ট। এ দিন উপরাষ্ট্রপতি নির্বাচনে ভোট দেন মোট ৭৭১ জন সাংসদ। ১৪ জন সাংসদ ভোট দেননি। এর মধ্যে রয়েছেন তাপস পাল, কুণাল ঘোষ-সহ চার তৃণমূল সাংসদ। ভোট দেননি কংগ্রেসের মৌসম নূর। ভোট দিতে পারেননি কেন্দ্রীয় মন্ত্রী বিজয় গোয়েল। তিনি হাসপাতালে চিকিৎসাধীন। রাষ্ট্রপতি নির্বাচনের মতো উপরাষ্ট্রপতি নির্বাচনের ব্যাপ্তি ততটা নয়। এ ক্ষেত্রে শুধুমাত্র লোকসভা ও রাজ্যসভার সদস্যরাই ভোট দিতে পারেন। সংসদের দুই কক্ষ মিলিয়ে বিজেপির সংখ্যাগরিষ্ঠতা। লোকসভা ও রাজ্যসভায় বিজেপি তথা এনডিএ-র শক্তি যথাক্রমে ৩৩৮ ও ৭৫ জন সাংসদের। সব মিলিয়ে সংখ্যাটা ৪১৩। সেই হিসেবে এ দিন খুব সহজেই ‘ম্যাজিক ফিগার’ টপকে যান নাইডু। এ দিন নাইডু পেয়েছেন ৫১৬টি ভোট। অন্যদিকে গোপালকৃষ্ণ গাঁধী পেয়েছেন ২৪৪টি।